Søværnets Frømandskorps
Søværnets Frømandskorps er en specialenhed af svømmedykkere med særlige opgaver inden for efterretningsindhentning og kampopgaver over og under vandet i forbindelse med flådens operationer og indgår tillige i anti-terrorberedskabet. Medlemmer af korpset kan indgå i besætningen i flådens skibe, fx når de indsættes i blokade- eller kontrolopgaver i forbindelse med internationale operationer.
Dele af korpset har således været indsat i anti-pirat opgaver både ud for Afrikas østkyst og vestkyst. Korpset har endvidere været indsat sammen med Jægerkorpset i Afghanistan 2001-2002.
Uddannelse af svømmedykkere, betegnet frømænd efter den engelske betegnelse frogmen,  begyndte 17. juni 1957 under Søværnets Dykkerskole. Inspirationen var de svømmedykkere, der uddannedes i Storbritannien under 2. verdenskrig, og som opererede under den særlige eliteenhed Special Boat Service (SBS). Flere af de først uddannede havde erfaringer fra engelsk tjeneste. Frømændene blev først formeret som en enhed i 1960erne. Fra 1970 blev denne enhed formeret som Frømandskorpset og var frem til 1993 underlagt Søværnets Ubådseskadre. Efter denne eskadres nedlæggelse i 2004 var korpset frem til 2014 en selvstændig myndighed under Søværnets Operative Kommando.
Fra 1. september 2014 blev Frømandskorpset sammen med Jægerkorpset og Slædepatruljen Sirius sammenlagt i Forsvarets Specialoperationskommandoen (SOKOM), der har hovedkvarter på Flyvestation Aalborg. De tre enheder blev overdraget kommandoen 1. juli 2015.
Uddannelsen af frømændene har fra starten foregået i Søværnets område l Kongsøre ved Nykøbing Sjælland.
Kun få slipper igennem uddannelsen, der er ekstremt krævende både fysisk og psykisk. Der er kun blevet uddannet omkring 5 om året. Korpset er normalt på ca. 120 mand. Søværnets Minørtjeneste, som har ansvaret for ammunitionsrydning til søs i Danmark, arbejder sammen med Frømandskorpset.
Kronprins Frederik blev uddannet frømand med kaldenavnet Pingo og gjorde i 1995-1998 tjeneste ved korpset.